Document ID: 32014D0175

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 27ης Μαρτίου 2014 για την τροποποίηση της απόφασης 2007/777/ΕΚ όσον αφορά την εισαγωγή προϊόντων με βάση το κρέας, επεξεργασμένων στομαχιών, ουροδόχων κύστεων και εντέρων που παρασκευάζονται από νωπό κρέας κατοικίδιων πουλερικών, συμπεριλαμβανομένου κρέατος εκτρεφόμενων και άγριων πτερωτών θηραμάτων [κοινοποιηθείσα υπό τον αριθμό C(2014) 1904] (Κείμενο που παρουσιάζει ενδιαφέρον για τον ΕΟΧ) (2014/175/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερθέντες όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το άρθρο 10 παράγραφος 2 στοιχείο γ), Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8 εισαγωγική φράση, το άρθρο 8 παράγραφος 1 πρώτο εδάφιο, το άρθρο 8 σημείο 4, το άρθρο 9 παράγραφος 2 στοιχείο β) και το άρθρο 9 παράγραφος 4 στοιχεία β) και γ), Εκτιμώντας τα ακόλουθα: (1) Η απόφαση 2007/777/ΕΚ της Επιτροπής (3) θεσπίζει κανόνες σχετικά με τις εισαγωγές στην Ένωση φορτίων ορισμένων προϊόντων με βάση το κρέας τα οποία προορίζονται για ανθρώπινη κατανάλωση, καθώς και επεξεργασμένων στομαχιών, ουροδόχων κύστεων και εντέρων. Η εν λόγω απόφαση περιλαμβάνει τους καταλόγους τρίτων χωρών και περιοχών τους από τις οποίες επιτρέπονται οι εν λόγω εισαγωγές, ενώ στο παράρτημα ΙΙΙ καθορίζεται το υπόδειγμα πιστοποιητικού υγείας των ζώων και δημόσιας υγείας για τα εν λόγω εμπορεύματα τα οποία προορίζονται για αποστολή στην Ένωση από τρίτες χώρες. (2) Ο κανονισμός (ΕΚ) αριθ. 798/2008 της Επιτροπής (4) καθορίζει τις απαιτήσεις κτηνιατρικής πιστοποίησης για την εισαγωγή και τη διαμετακόμιση μέσω της Ένωσης πουλερικών και προϊόντων πουλερικών. Προβλέπει ότι τα προϊόντα πουλερικών που καλύπτονται από αυτόν εισάγονται και διαμετακομίζονται μέσω της Ένωσης μόνο από τις τρίτες χώρες, εδάφη, ζώνες ή διαμερίσματα που απαριθμούνται στον πίνακα του μέρους 1 του παραρτήματος I του εν λόγω κανονισμού. Προβλέπει επίσης ότι οι εν λόγω εισαγωγές πρέπει να συνοδεύονται από κτηνιατρικό πιστοποιητικό, όπως αναφέρεται στον εν λόγω πίνακα, για το σχετικό προϊόν πουλερικών, συμπληρωμένο σύμφωνα με τις παρατηρήσεις και με τα υποδείγματα κτηνιατρικών πιστοποιητικών που παρατίθενται στο μέρος 2 του εν λόγω παραρτήματος. (3) Επιπλέον, τα υποδείγματα κτηνιατρικών πιστοποιητικών για κρέας πουλερικών (POU), για κρέας εκτρεφόμενων στρουθιονιδών για ανθρώπινη κατανάλωση (RAT) και για κρέας άγριων πτερωτών θηραμάτων (WGM) που παρατίθενται στο μέρος 2 του παραρτήματος Ι του κανονισμού (ΕΚ) αριθ. 798/2008 ορίζουν ότι το νωπό κρέας πρέπει να έχει ληφθεί από πουλερικά ή από στρουθιονίδες που προέρχονται από εγκαταστάσεις οι οποίες δεν υπόκεινται σε ζωοϋγειονομικούς περιορισμούς σε σχέση με κάποια νόσο στην οποία είναι ευπαθή τα πουλερικά ή οι στρουθιονίδες ή από άγρια πτερωτά θηράματα που θανατώθηκαν σε περιοχές γύρω από τις οποίες σε ακτίνα 10 χλμ., περιλαμβανομένης ενδεχομένως της επικράτειας γειτονικής χώρας, δεν εμφανίστηκαν εστίες γρίπης των πτηνών υψηλής παθογονικότητας ή ψευδοπανώλης των πτηνών για τις προηγούμενες 30 ημέρες τουλάχιστον. (4) Οι ζωοϋγειονομικοί όροι για την παρασκευή προϊόντων με βάση το κρέας, επεξεργασμένων στομαχιών, ουροδόχων κύστεων και εντέρων που παρασκευάζονται από νωπό κρέας που προέρχεται από κατοικίδια πουλερικά, συμπεριλαμβανομένων των εκτρεφόμενων και των άγριων πτερωτών θηραμάτων, οι οποίοι ορίζονται στο μέρος II.1.3 του υποδείγματος πιστοποιητικού υγείας των ζώων και δημόσιας υγείας το οποίο παρατίθεται στο παράρτημα ΙΙΙ της απόφασης 2007/777/ΕΚ, αφορούν τη γρίπη των πτηνών και την ψευδοπανώλη των πτηνών. Ωστόσο, τα υποδείγματα κτηνιατρικών πιστοποιητικών (POU), (RAT) και (WGM) που παρατίθενται στο μέρος 2 του παραρτήματος Ι του κανονισμού (ΕΚ) αριθ. 798/2008 αφορούν μόνο την υψηλής παθογονικότητας γρίπη των πτηνών. Ως εκ τούτου, είναι αναγκαίο να τροποποιηθεί το υπόδειγμα πιστοποιητικού υγείας των ζώων και δημόσιας υγείας που παρατίθεται στο παράρτημα ΙΙΙ της απόφασης 2007/777/ΕΚ, προκειμένου να ευθυγραμμιστεί με τις απαιτήσεις για το νωπό κρέας, όπως αυτές ορίζονται στα υποδείγματα κτηνιατρικών πιστοποιητικών (POU), (RAT) και (WGM), τα οποία παρατίθενται στο μέρος 2 του παραρτήματος I του κανονισμού (ΕΚ) αριθ. 798/2008. (5) Επιπλέον, το υπόδειγμα πιστοποιητικού υγείας των ζώων και δημόσιας υγείας που παρατίθεται στο παράρτημα ΙΙΙ της απόφασης 2007/777/ΕΚ αναφέρεται στην οδηγία 90/539/ΕΟΚ του Συμβουλίου (5), η οποία έχει αντικατασταθεί από την οδηγία 2009/158/ΕΚ του Συμβουλίου (6), και στην απόφαση 2006/696/ΕΚ της Επιτροπής (7), η οποία έχει αντικατασταθεί από τον κανονισμό (ΕΚ) αριθ. 798/2008. Κατά συνέπεια, είναι αναγκαία η ενημέρωση αυτών των παραπομπών. (6) Επομένως, το παράρτημα III της απόφασης 2007/777/ΕΚ θα πρέπει να τροποποιηθεί ανάλογα. (7) Για να αποφευχθεί η διαταραχή του εμπορίου, θα πρέπει να εξακολουθήσει να επιτρέπεται, για μια μεταβατική περίοδο, η χρήση πιστοποιητικών υγείας των ζώων και δημόσιας υγείας για ορισμένα προϊόντα με βάση το κρέας καθώς και για επεξεργασμένα στομάχια, ουροδόχους κύστεις και έντερα που προορίζονται για αποστολή στην Ένωση από τρίτες χώρες, τα οποία συμπληρώνονται σύμφωνα με το υπόδειγμα πιστοποιητικού υγείας των ζώων και δημόσιας υγείας που παρατίθεται στο παράρτημα ΙΙΙ της απόφασης 2007/777/ΕΚ, πριν από την τροποποίηση που θεσπίζεται με την παρούσα απόφαση. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τροποποίηση της απόφασης 2007/777/ΕΚ Το παράρτημα III της απόφασης 2007/777/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 2 Μεταβατικές διατάξεις Για μια μεταβατική περίοδο έως τις 30 Σεπτεμβρίου 2014, εξακολουθεί να επιτρέπεται η εισαγωγή στην Ένωση φορτίων προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων, συνοδευόμενων από πιστοποιητικό υγείας των ζώων και δημόσιας υγείας, το οποίο συντάσσεται σύμφωνα με το υπόδειγμα που παρατίθεται στο παράρτημα ΙΙΙ της απόφασης 2007/777/ΕΚ, στην έκδοση πριν από την τροποποίηση που γίνεται με το άρθρο 1 της παρούσας απόφασης, εφόσον το πιστοποιητικό υγείας των ζώων και δημόσιας υγείας υπογράφηκε πριν από τις 30 Ιουλίου 2014. Άρθρο 3 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 27 Μαρτίου 2014.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2442
3489
2711
614
3156
2736
2737

EuroVoc IDs (Expanded): 2442
3489
2711
614
3156
2736
2737

Dataset Source: meu

Split: test